Det Danske Akademi

**Det Danske Akademi** er en dansk uavhengig institusjon med formål å «*virke for dansk ånd og sprog, især indenfor litteraturen*» og består pr 2024 av høyst 20 medlemmer, som en gang i måneden møtes på Karen Blixens tidligere hjem, Rungstedlund. Medlemmene er oftest forfattere av skjønnlitteratur eller litteratur- og språkforskere. Medlemskapet er frivillig og ulønnet.

Det Danske Akademi ble stiftet 28. november 1960 på initiativ av blant andre Karen Blixen, Tom Kristensen, H.C. Branner, den blinde forfatteren Karl Bjarnhof (1898-1980), kunsthistorikeren Christian Elling (1901-74) og Jacob Paludan. Dansk presse og offentlighet gjorde seg i starten svært lystig over denne selvutnevnte institusjonen, men snart ble det regnet som en stor ære for en forfatter å bli tilbudt medlemskap. Bare to av medlemmene var kvinner, Karen Blixen selv og Agnes Henningsen, og begge døde i 1962; så i 1964 mente arbeiderbevegelsens avis *Aktuelt* (1871-2001) at Tove Ditlevsen ville være den rette til å opprette en kjønnsbalanse. Imidlertid opptok akademiet ingen kvinner igjen før Elsa Gress (1919-88) ble utnevnt i 1975.

Opprinnelig skulle akademiet ha 12 medlemmer. Dette ble i 1961 utvidet til 16, og i 1966 gikk akademiet sammen med *[[Selskabet til de skønne og nyttige Videnskabers Forfremmelse|Selskabet til de skiønne og nyttige Videnskabers Forfremmelse]]* (stiftet i 1759). Sistnevntes formue satte akademiet i stand til å dele ut den store prisen annethvert år fra 1968. Fra 1994 åpnet akademiet for å ha inntil 20 aktive medlemmer. Medlemskapet er livsvarig.

I 1974 var det flertall for at Tove Ditlevsen skulle motta akademiets store pris. Thorkild Bjørnvig bekreftet i september 1974 at hun på møtet før endelig avstemning var utpekt som sikker kandidat. Men så endret plutselig kulturministeriet reglene, slik at flertall ikke lenger var nok for å vinne. Nå skulle valget avgjøres av et visst antall stemmer, og med en enkelt stemmes overvekt gikk prisen til Sven Holm i stedet. Karl Bjarnhof forlot akademiet i protest mot forbigåelsen av Ditlevsen; også avisen *[[Politiken]]* tok åpent avstand fra måten Ditlevsen ble forbigått på.

Ebbe Kløvedal Reich tok en gang initiativ til et alternativt forfattermøte i Fælledparken i København som et motstykkke til akademiet. Han rakk så vidt å delta i begge møtene ved å springe fra akademiet til Fælledparken for å rekke sitt eget protestmøte. Klaus Rifbjerg var også en skarp kritiker, til han i 1966 selv ble tildelt akademiets store pris, og året etter fikk medlemskap. I 2010 var han akademiets lengst sittende, nålevende medlem.

I 2020 forlot Suzanne Brøgger, Astrid Saalbach, Ida Jessen og Jens Smærup Sørensen akademiet i protest mot at Marianne Stidsens hadde kalt *[[Me too|MeToo]]*-debatten for en terrorbevegelse.

## Priser
Det Danske Akademi utdeler følgende priser, hovedsakelig til forfattere:
* Det Danske Akademis Store Pris - deles pr 2024 ut annethvert år med 300&nbsp;000 kroner.
* Selskabets Pris
* Kjeld Abells Mindefond
* Otto Gelsteds Mindefond
* Klaus Rifbjergs debutantpris for lyrik
* Beatriceprisen
* Akademiets Oversætterpris
* Hvass Prisen - utdeles ikke lenger
* Silas Prisen
* Michael Strunge-prisen

Dessuten deles det ut to medaljer:
* Selskabets medalje 
* Blixen-medaljen

## Referanser


## Eksterne lenker
*